[{"text_idx": "#000000", "text": "Rekorda minuso de 86.700 eu\u0306roj c\u0302e UEA"}, {"text_idx": "#000001", "text": "La pasinta jaro finig\u0302is kun minuso de pli ol 86.700 eu\u0306roj en la kontoj de UEA. La estraro atendas malbonan financan rezulton ankau\u0306 en 2017, sed esperas je subvencioj kaj donacoj."}, {"text_idx": "#000002", "text": "La estrara raporto de UEA, kies konciza versio j\u0302us estis publikigita en la junia numero de revuo Esperanto, malkas\u0302as grandan truon en la financoj de la asocio. La ciferoj montras deficiton de 48.700 eu\u0306roj, kiu en si mem estas multe malpli bona rezulto ol bug\u0302etite."}, {"text_idx": "#000003", "text": "La bug\u0302eto de 2016 jam antau\u0306vidis deficiton de 39.775 eu\u0306roj, c\u0302ar estis atendeble, ke la kongreso en Nitro ig\u0302os malgranda kaj sekve la financa rezulto de la jaro malbona."}, {"text_idx": "#000004", "text": "Kiam Nitro estis elektita kiel kongresurbo, la estraro de UEA kredis, ke la kongreso ig\u0302os tre granda kaj finance sukcesa, sed okazis tute male. La malgrandeco de la kongreso kreskigis la deficiton de UEA je minimume 30.000 eu\u0306roj."}, {"text_idx": "#000005", "text": "Por plenigi la aperintan truon oni devis tute malplenigi ne nur la rezervon de kongresaj enspezoj, kolektitaj dum pli bonaj jaroj, sed ankau\u0306 la tiel nomatan \"20-procentan rezervon\"."}, {"text_idx": "#000006", "text": "El heredaj\u0302oj kaj donacoj, kiujn UEA ricevas, 80 procentoj iras al la kapitalo de la asocio kaj 20 procentoj al la rezerva konto. El tiu rezervo oni povas kompletigi enspezojn en jaroj, kiam estas bezono por tio."}, {"text_idx": "#000007", "text": "Tiuj kompletigoj, prenitaj el s\u0302parita mono, estis c\u0302i-jare sume 38.000 eu\u0306roj, do sen ili la deficito estus rekorda \u2013 pli ol 86.700 eu\u0306roj."}, {"text_idx": "#000008", "text": "Per tio la rezervoj uzeblaj por plibeligi la spezokonton estis tute malplenigitaj, kaj jam ne disponeblos por malpliigi la deficiton, kiu atendeblas en 2017."}, {"text_idx": "#000009", "text": "La financaj problemoj de la asocio tute ne estas menciitaj en la teksta parto de la estrara raporto, publikigita en la revuo. Tamen en la pli ampleksa reta versio la estraro ja mencias la aferon:"}, {"text_idx": "#000010", "text": "La signifa malkresko de la membraro, la malgranda UK kaj la malbona monmerkato havis fortan influon al la enspezo-flanko. La s\u0302paroj c\u0302e la elspezo-flanko, kune kun iom da s\u0302paritaj rimedoj el 2015, helpis malpligrandigi la deficiton, kiu tamen restis pli granda ol antau\u0306vidite en la bug\u0302eto. La negativaj faktoroj kredeble havos similan influon al la financoj en 2017."}, {"text_idx": "#000011", "text": "C\u0302ar jam ne disponeblos \"s\u0302paritaj rimedoj\", efektive antau\u0306videblas ke la deficito c\u0302i-jare estos klare pli alta."}, {"text_idx": "#000012", "text": "Responde al demando de Libera Folio, la prezidanto de UEA, Mark Fettes, klarigis ke la estraro laboros por limigi la elspezojn kaj kreskigi la enspezojn."}, {"text_idx": "#000013", "text": "\u2013 En la unu kategorio trovig\u0302as ekzemple la investo en nova administra datumbazo kaj nova retejo, kiuj kune s\u0302paros multe da administra laboro pri kotizoj kaj g\u0302iroj. En la dua kategorio trovig\u0302as kotizoj (ni planas reformon de la membrosistemo interalie por enkonduki retan membrecon), servoj (krom UK, kies rezultoj en la lastaj jaroj g\u0302enerale estis pozitivaj, ni planas renovigon de la Libroservo kaj plivigligon de nia Eldona Fako)."}, {"text_idx": "#000016", "text": "La bug\u0302eto de UEA por 2017 antau\u0306vidas deficiton de nur 9.450 eu\u0306roj. Tamen la bug\u0302eto antau\u0306vidas ankau\u0306, ke proksimume 20 procentoj de la enspezoj venu el subvencioj, sed ne klaras, pri kiaj subvencioj temas."}, {"text_idx": "#000017", "text": "Loes Demmendaal, la antau\u0306a estrarano de UEA pri financoj, en komitata diskuto atentigis, ke se la subvencioj ne realig\u0302os, la deficito en 2017 povus atingi 100.000 eu\u0306rojn, kaj demandis, kion la estraro faros por eviti tion."}, {"text_idx": "#000018", "text": "\u2013 Kaze de nericevo de sufic\u0302e da subvencioj, ni devos tranc\u0302i c\u0302e aliaj elspezoj au\u0306 alimaniere kreskigi niajn enspezojn por ekvilibra bug\u0302eto, respondis g\u0302enerala sekretario Martin Scha\u0308ffer."}, {"text_idx": "#000019", "text": "Li ne precizigis, kiujn elspezojn UEA povus tranc\u0302i, sed la plej granda unuopa elspezo de UEA estas la salajroj de la oficistoj."}, {"text_idx": "#000023", "text": "UEA estas malhelpata de artikolo 52 de sia statuto, lau\u0306 kiu iuj gravaj enspezoj \"ne estas kalkulataj kiel kurantaj enspezoj, sed formas la Asocian Kapitalon\". Tiuj enspezoj ne aperas en la spezoj, sed jes en la bilanco. Sekve, UEA povas s\u0302ajne samtempe perdi monon (lau\u0306 la spezoj) kaj ric\u0302ig\u0302i (lau\u0306 la bilanco)."}, {"text_idx": "#000024", "text": "La celo de tiu artikolo s\u0302ajne estis malhelpi ke oni tuj elspezu tiujn grandajn enspezojn, sed g\u0302i kas\u0302as la veran financan situacion de UEA. Lau\u0306 mi, tiu artikolo estas forigenda."}, {"text_idx": "#000025", "text": "La informoj kiujn mi nun havas ne permesas al mi scii kiel aspektus la rezultoj de UEA en 2016 se oni kalkulus ilin lau\u0306 la normala maniero."}, {"text_idx": "#000033", "text": "La enorma deficito de UEA kaj malkresko de membraro estas signoj de krizo ."}, {"text_idx": "#000035", "text": "En Brazilo multaj E-istoj ne havas monon por vojaghi- la distancoj en Brazilio estas tre longaj."}, {"text_idx": "#000036", "text": "La analizo de financaj kontoj ne estas facila afero, do prefere ne kulpigu iun ajn. Povas ekzisti pluraj fakaj vidpunktoj pri kio estas \u201cvera\u201d bilanco, kaj \u201cvera\u201d profito-malprofita stato de iu firmao au\u0306, en nia kazo, asocio. Organizo povas samtempe havi profiton en unu jaro, kaj en tiu sama periodo bankroti. Tiu paradokso kutime klarigeblas nur de fakuloj."}, {"text_idx": "#000040", "text": "Oni bankrotas kiam oni ne povas g\u0302ustatempe pagi siajn s\u0302uldojn."}, {"text_idx": "#000041", "text": "Oni povas esti absolute senmona kaj tamen ne bankroti, se oni ne havas s\u0302uldojn. Oni povas esti milionulo kaj tamen bankroti, se oni havas s\u0302uldojn kiujn oni ne povas pagi."}, {"text_idx": "#000042", "text": "Same, oni povas havi grandajn enspezojn kaj tamen bankroti, se tiuj enspezoj ne sufic\u0302as por pagi la s\u0302uldojn."}, {"text_idx": "#000044", "text": "Interesa diskuto pri c\u0302i tiu artikolo kaj la financoj de la asocio okazas en la komitata listo de UEA."}, {"text_idx": "#000045", "text": "La c\u0302i-sekva frazo en nia artikolo evidente estis ne sufic\u0302e klara, c\u0302ar g\u0302i estis miskomprenita en la diskuto: \"La malgranda kongreso kau\u0306zis perdon de minimume 30.000 eu\u0306roj...\"."}, {"text_idx": "#000046", "text": "La frazo nun por plia klareco estas revortumita jene: \"La malgrandeco de la kongreso kreskigis la deficiton de UEA je minimume 30.000 eu\u0306roj...\""}, {"text_idx": "#000047", "text": "La kongreso en Nitro ja en si mem ne estis malprofita, sed la malmulteco de la kongresanoj malpliigis la enspezojn de UEA pro du kialoj: malgranda kongreso kau\u0306zis ke malpli da homoj pagis membrokotizon, kaj UEA ricevis malpli grandan licencpagon, kiu egalas al 35 procentoj el la kongresaj kotizoj. Do, pli granda kongreso en Lisbono en 2016 tre kredeble donus al la kaso de UEA konsiderinde pli da enspezoj."}, {"text_idx": "#000048", "text": "En Lille en 2015, UEA ricevis c\u0302. 35 eu\u0306rojn por c\u0302iu alig\u0302o (preskau\u0306 100 000 eu\u0306rojn por 2700 alig\u0302oj). Se UEA ricevis proksimume same multe por c\u0302iu alig\u0302o en Nitra en 2016, tiam oni atendis 2285 alig\u0302ojn (la bug\u0302eto prognozis 80 000 eu\u0306rojn entute)."}, {"text_idx": "#000049", "text": "Fakte, estis nur 1252 alig\u0302oj en Nitra. La diferenco estas iom pli ol mil alig\u0302oj, kaj tio signifas ke UEA ricevis pro la alig\u0302oj 35 000 eu\u0306rojn malpli ol g\u0302i prognozis."}, {"text_idx": "#000050", "text": "Tio kongruas kun la aserto ke, pro la kongreso en Nitra, la perdo de UEA en 2016 kreskis je 30 000 eu\u0306roj."}, {"text_idx": "#000051", "text": "Aperis la financa raporto por 2016, kaj la asertoj de Libera Folio estis tute g\u0302ustaj: perdo de 49 000 eu\u0306roj, kaj 38 000 eu\u0306roj prenitaj el rezervoj, sume 87 000 eu\u0306roj. Kaj la diferenco inter la planitaj enspezoj pro la UK kaj la rezulto, sen kalkuli la monon prenitan el la rezervo, estis 39 000 eu\u0306roj, do ec\u0302 pli ol Libera Folio diris."}, {"text_idx": "#000052", "text": "Tamen estis unu eraro. La rezervo por la UK ne estas tute malplena: restas 12,38 eu\u0306roj. \ud83d\ude09"}, {"text_idx": "#000053", "text": "Malgrau\u0306 c\u0302io c\u0302i, UEA tamen ric\u0302ig\u0302is je 60 000 eu\u0306roj (kresko de la kapitaloj). La kau\u0306zo estas artikolo 52 de la statuto, kiel mi skribis antau\u0306e, pro kiu la spezoj de UEA ne prezentas la veran financan situacion de la asocio."}]